Karen Hækkerup (S), 2013-05-14:
Jeg tror, alle godt er klar over, at det er rigtig vigtigt, når man står i en situation med et sårbart barn, som måske har behov for en anbringelse, at man gør alt, hvad man kan, for at det barn ikke cutter sine bånd til den familie, der kan være.
At få inddraget netværket er utrolig godt for barnet, fordi der vil være nogle kontakter, der retter bagud og mod noget familie, som, hvis de kan anvendes for barnet på nogen som helst måde, er ekstremt værdifuldt.
Derfor er det allerede sådan i lovgivningen, at kommunerne er forpligtede til at overveje, hvordan familie og netværk kan inddrages i sager om særlig støtte til børn og unge, og det er nævnt flere steder i serviceloven.
Jeg vil dog gerne sætte spørgsmålstegn ved det beslutningsforslag, som Dansk Folkeparti har fremsat i dag, og det er, fordi Dansk Folkeparti foreslår, at man skal anvende en enkelt metode, som hedder familierådslagning.
Familierådslagning er sådan set en rigtig god metode, og den er rigtig gavnlig og kan hjælpe familier, som står i en svær situation, til at der bliver truffet nogle fornuftige beslutninger omkring barnet og omkring, hvordan man kan støtte op om barnet og familien på en god måde.
Men det er bare ikke en metode, der er den eneste, der lever op til lige præcis det her formål.
Der er nogle kommuner, som bruger nogle andre metoder.
Derfor synes jeg, at det ville være forkert at lovgive om, at vi skal anvende én bestemt metode, når der findes flere metoder, der gør præcis det, som Dansk Folkeparti gerne vil, nemlig at sørge for, at familien inddrages.
For det er vi alle sammen enige om er rigtig godt, og lige præcis derfor er det også allerede skrevet ind i lovgivningen flere steder i serviceloven.
F.eks. er princippet om at understøtte familiemæssige relationer og andet netværk fremhævet i servicelovens § 46, der er formålsparagraffen vedrørende særlig støtte til børn, unge og deres forældre, og kommunerne har også som led i den børnefaglige undersøgelse – den, som vi altid omtaler som § 50-undersøgelsen – pligt til at afdække barnets eller den unges familiemæssige situation og andre relationer.
Så derfor vil jeg sige, at jeg sådan set kan bakke op om intentionerne i det her forslag fra Dansk Folkeparti, men jeg kan ikke bakke op om forslaget, fordi der findes andre metoder, og jeg synes, det vil være synd at afskære kommuner fra at gøre brug af de metoder, som de har gode erfaringer med, når de virker lige så godt.
Jeg kan også oplyse, at vi bl.a. afholder kurser om forældresamarbejde, som er meget efterspurgt af kommunerne, ligesom der også er mulighed for konsulentstøtte til information og opstart og videreimplementering af inddragende metoder.
Jeg kan også oplyse, at jeg har bedt Ankestyrelsen foretage en undersøgelse, der skal afdække, hvordan kommunerne arbejder systematisk med at inddrage og afdække ressourcer hos familie og netværk, og belyse, hvordan inddragelsen af netværket og samværet fungerer set fra barnets perspektiv.
Det er min forventning, at de undersøgelser kan give os et bedre grundlag for at vurdere, om der er behov for yderligere tiltag for at udbrede gode metoder – en dagsorden, jeg selv er stor fortaler for.